Hans Christian Schmidt (V), 2013-11-14:
Jo, men man må jo nok sige, når man har fået lov til at opleve Folketinget i mange år, at det selvfølgelig er godt at få en hensigtserklæring om, at det skam skal være i orden, men når vi vedtager en lov, vil jeg bare spørge ordføreren: Vi er vel enige om, at det så skal stå lysende klart, bl.a. hvilke kriterier vi taler om, for at man er inde under begrebet særlige forhold.
Det er jo ikke noget, man kan lave bagefter.
Jeg går også ud fra, men vil gerne høre det fra ordføreren, at vi er enige om, at vi helt klart skal have sagt, hvem det er, der gør det, og endelig også, hvordan det skal afgøres, hvornår en borger hører under særlige forhold.
Med lovforslaget her om obligatorisk digital selvbetjening ved indgivelse af klager m.v. til Natur- og Miljøklagenævnet fremsætter ministeren jo nu et lovforslag, som også er en del af udmøntningen af den fælles offentlige digitaliseringsstrategi.
Det betyder også, at papirblanketter og brevpost skal udfases frem mod 2015.
Det betyder så også, at det med lovforslaget fremover bliver obligatorisk for en klager at bruge digital selvbetjening ved indgivelse af en klage over en afgørelse truffet af en myndighed til Natur- og Miljøklagenævnet og ved den efterfølgende kommunikation med nævnet om klagesagen.
Det er i den forbindelse også sådan, at kommunalbestyrelsen bliver forpligtet til at videresende en klage over en afgørelse om endelig vedtagelse af lokalplaner, f.eks. til Natur- og Miljøklagenævnet, i de tilfælde, hvor kommunalbestyrelsen vælger at vedtage en ny lokalplan som følge af klagen.
Så man må sige, at det her jo på alle måder er noget, som klart nok kommer, og som derfor også er noget, som jeg helt principielt vil starte med at sige at vi fra Venstres side er tilhængere af.
Men det er klart, at man, når man går ind og læser lovforslaget, så godt vil kunne blive skeptisk på nogle punkter.
Det er klart, at der er nogle områder rundtomkring i Danmark, som er forholdsvis tyndtbefolkede, men ikke desto mindre er det sådan, at man i de områder har meget svært ved at blive opkoblet på internettet.
Og jeg synes jo stadig væk, at vi må sige til hinanden, at vi her skal sikre, at vi har en ordning, som også virker, når man ikke kan blive koblet op på internettet.
Faktisk vil jeg sige, sådan som jeg også har gjort det i forbindelse med andre af sådanne forslag – så derfor er det jo heller ikke specielt rettet til miljøministeren – at det kan undre, at vi i Folketinget stadig væk vedtager lovforslag, som siger, at befolkningen skal agere på en bestemt måde, vel vidende at den ikke kan det, fordi man i nogle egne af landet ikke har mulighed for at komme på internettet.
Det er jo mærkeligt.
Som sagt var der meget, jeg godt kunne finde på at diskutere med miljøministeren, men lige det her skal miljøministeren ikke høre for.
Men jeg kunne måske bede miljøministeren gøre sin kollega opmærksom på, at vi nu igen er i en situation, hvor vi altså har problemer med at få internettet rullet ud til alle.
Måske kunne vi ved den lejlighed også komme til at diskutere, om vi skulle prøve at åbne det forlig, vi har lavet på teleområdet tilbage i 1999.
For det kan godt være, at tiden er løbet lidt fra det; her er der jo et eksempel på, at det er nogle helt andre ting, der er vigtige i dag, end vi kunne forudse i 1999, da vi lavede det forlig på det digitale område.
Jeg er jo så også af den opfattelse, at det ikke skal ende med, at vi kommer til at starte en kamp; der skulle jo i stedet for være en mulighed for, at vi diskuterede, om der var nogle serviceforbedringer, nogle eftersyn, vi burde give det for at tilpasse det til den nye tid.
Så set fra vores side skulle det jo være sådan, at det skete i en ånd, hvor man respekterede, at når man har et forlig, skal man også være enige, hvis det er, man laver om på nogle ting.
Men lad os nu se.
Jeg er i hvert fald opmærksom på det her og vil også allerede nu varsle, at det er nogle af de ting, vi vil tage op under udvalgsbehandlingen. Så vil jeg bare sluttelig lige stille mig en lille smule skeptisk over for noget, nemlig det punkt, der vedrører de særlige forhold, og som jeg vil håbe, at ministeren vil uddybe i dag eller også i forbindelse med et skriftligt spørgsmål.
For det er jo som udgangspunkt meget flot, rigtigt og godt, at lovforslaget sikrer de grupper af borgere, som ikke kan benytte den digitale selvbetjening ved indgivelse af klager – det er godt – men det, som spørgsmålet jo kommer til at gå på bagefter, er: Hvem træffer beslutningen om, hvornår man som borger er omfattet af denne undtagelse
Det er jo det afgørende.
Jeg synes, at lovforslaget på det område mangler en præcisering, som jeg vil spørge ind til og få defineret under udvalgsarbejdet eller også nu, hvis ministeren vil svare på det.
Men jeg vil selvfølgelig – med udgangspunkt i selve lovforslaget, men også i de kritikpunkter, jeg lige har opridset – slutte af med at konkludere, at Venstre overvejende er positive, og at vi også agter at støtte forslaget.
Men vi vil under udvalgsarbejdet kræve afklaringer på de problemstillinger.
Så skal jeg desuden sige fra De Konservative, som har bedt mig meddele det, at de er af samme opfattelse, altså med hensyn til indstillingen, men at de også har nogle kritikpunkter, noget, som de gerne vil have lov til at stille spørgsmål om i forbindelse med behandlingen af lovforslaget.
Tak for ordet.